बागियों के समर्थन से येदियुरप्पा को जीवनदान  
कर्नाटक में मुख्यमंत्री येदियुरप्पा की मुश्किलें खत्म होती नजर आ रही हैं, क्योंकि बीजेपी के 11 बागी विधायकों ने सरकार का साथ देने की बात कही है।
कर्नाटक में मुख्यमंत्री बीएस येदियुरप्पा की मुश्किलें फिलहाल खत्म होती नजर आ रही हैं, क्योंकि बीजेपी के सभी 11 बागी विधायकों ने सरकार का साथ देने की बात कही है। ऐसे में अगर विधानसभा में विश्वासमत लाया जाता है, तो बीजेपी की येदियुरप्पा सरकार बहुमत साबित करने में सफल होगी।  येदियुरप्पा की कुर्सी पर तीन साल में यह तीसरा संकट था। हालांकि राज्यपाल एचआर भारद्वाज ने अब तक साफ नहीं किया है कि वह सोमवार से विधानसभा की कार्रवाई को मंजूरी देंगे या नहीं। येदियुरप्पा कैबिनेट ने 16 मई यानी सोमवार से विधानसभा सत्र की मांग की थी।  सुप्रीम कोर्ट के राज्य के 16 विधायकों को अयोग्य घोषित किए जाने के खिलाफ आए फैसले के बाद सवाल उठ रहे थे कि क्या मुख्यमंत्री के पास सरकार चलाने के लिए जरूरी बहुमत है भी या नहीं। हालांकि राज्यपाल ने इस तरह बहुमत साबित करने की प्रक्रिया पर सवाल उठाए हैं।